1 Dikoronika 22 | Beibele Inthaneteng | Phetolelo ya Lefase le Lefsa
1 Dikoronika 22:1-19
22 Ke moka Dafida a re: “Mo ke moo ntlo+ ya Jehofa Modimo wa therešo e tlago go ba gona, e bile mo ke moo aletare+ ya dibego tša go fišwa tša Isiraele e tlago go ba gona.”
2 Bjale Dafida a laela gore go kgoboketšwe badiiledi+ bao ba bego ba le nageng ya Isiraele, ke moka a ba bea gore e be babetli+ ba go betla maswika a dikhutlonne+ a go tlo aga ntlo ya Modimo wa therešo.
3 Dafida a kgoboketša tšhipi e ntši kudu bakeng sa go dira dipikiri tša mejako ya dikgoro le tša dipatišetšo tša mabati, le koporo e ntši kudu yeo e bego e sa kgone go kalwa,+
4 a kgoboketša le dikota tša metsedara+ tšeo di sa balegego; ka gobane Basidone+ le Batiro+ ba be ba tlišeditše Dafida dikota tša metsedara tše dintši kudu.
5 Ke moka Dafida a re: “Solomone morwa wa ka ke yo mofsa e bile o sa tekateka,+ gomme ntlo yeo e tlago go agelwa Jehofa e swanetše go ba e kgolo kudu+ gore dinageng ka moka e tsebje ka botse+ bja yona. Gona anke ke mo lokišeletše dilo.” Ka gona Dafida a kgoboketša dilo tše dintši kudu pele ga ge a ehwa.+
6 Le gona, o ile a bitša Solomone morwa wa gagwe gore a tlo mo laela gore a agele Jehofa Modimo wa Isiraele ntlo.
7 Dafida a botša Solomone morwa wa gagwe a re: “Ge e le nna, pelong ya ka+ ke be ke ratile kudu go agela leina+ la Jehofa Modimo wa ka ntlo.
8 Eupša lentšu la Jehofa le ile la nkganetša la re: ‘O tšholotše madi ka bontši kudu,+ e bile o lwele dintwa tše dikgolo.+ O ka se agele leina la ka ntlo,+ ka gobane o tšholotše madi a mantši lefaseng pele ga ka.
9 Tseba gore o tla belegelwa morwa.+ Yena e tla ba monna yo a nago le khutšo gomme ke tla mo khutšiša go manaba a gagwe ka moka go mo dikologa;+ ka gobane leina la gagwe e tla ba Solomone,*+ e bile mehleng ya gagwe ke tla nea Isiraele khutšo+ le boiketlo.
10 Ke yena a tlago go agela leina la ka ntlo,+ e bile e tla ba morwa+ wa ka gomme nna ka ba tatagwe.+ Ke tla hloma sedulo sa gagwe sa bogoši+ sa tia godimo ga Isiraele go iša mehleng ya neng le neng.’
11 “Bjale morwa wa ka, anke Jehofa a be le wena, o atlege gomme o age ntlo ya Jehofa Modimo wa gago, feela bjalo ka ge a boletše mabapi le wena.+
12 Anke Jehofa a go nee feela temogo le kwešišo,+ le gona anke a go nee taelo yeo o tlago go e nea Isiraele gore wena o lote molao wa Jehofa Modimo wa gago.+
13 Ka gona o tla atlega+ ge e ba o ela hloko gore o phetha ditaelo+ le dikahlolo+ tšeo Jehofa a di laetšego+ Moshe mabapi le Isiraele. Eba le sebete gomme o tie matla.+ O se ke wa boifa+ goba wa tšhoga.+
14 Bjale mehleng ya tlaišego+ ya ka ke ile ka kgobokeletša ntlo ya Jehofa ditalente* tša gauta+ tše dikete tše lekgolo (100 000) le ditalente tša silifera tše milione (1 000 000), ge e le koporo+ le tšhipi+ tšeo di lego gona ga di kalege ka gobane ke tše dintši kudu; ke kgobokeditše le dikota le maswika, eupša tšona o tla di oketša.
15 Wena o na le bašomi ba bantši ba go dira mošomo, babetli ba maswika le bao ba šomago ka maswika+ le ka kota gotee le bohle bao ba nago le bokgoni mešomong ya mehuta ka moka.+
16 Ge e le gauta, silifera, koporo le tšhipi ga di balege.+ Ema o šome,+ gomme anke Jehofa a be le wena.”+
17 Dafida a laela dikgošana ka moka tša Isiraele gore di thuše Solomone morwa wa gagwe, a re:
18 “Na Jehofa Modimo wa lena ga a na le lena,+ le gona na ga se yena a le neilego khutšo ka gohle?+ Yena o gafetše badudi ba naga ye seatleng sa ka, gomme naga ye e fentšwe pele ga Jehofa+ le pele ga setšhaba sa gagwe.
19 Bjale botšišang Jehofa Modimo wa lena+ ka dipelo tša lena ka moka le ka meoya+ ya lena ka moka, le emeng le ageng sekgethwa+ sa Jehofa Modimo wa therešo,+ gore le tliše areka+ ya kgwerano ya Jehofa le dibjana tše kgethwa tša Modimo wa therešo ntlong yeo e agetšwego leina+ la Jehofa.”
^ Leina le le tšwa modung wa lentšu leo le rago gore, “khutšo.”
1 Dikoronika 22
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D22%26wtlocale%3DSE%26srcid=share⊂ject=Bala Beibele Inthaneteng